
REPUBLIKA HRVATSKA
OPĆINSKI KAZNENI SUD U ZAGREBU
Zagreb, Ilica-Selska, Ilica 207
[bookmark: Tekst3]							   Poslovni broj: Kzd-234/2025-     

U  I M E  R E P U B L I K E  H R V A T S K E

P R E S U D A

	Općinski kazneni sud u Zagrebu, Odjel za mladež, po sucu toga suda Iki Peranović kao sucu pojedincu, uz sudjelovanje Klare Triske kao zapisničara, u kaznenom predmetu protiv okrivljenog J P zbog kaznenog djela iz članka 172. stavka 2. Kaznenog zakona („Narodne novine“ br: 125/11., 144/12., 56/15, 61/15., 101/17,  118/18, 126/19, 84/21, 114/22, 114/23 i 36/24 – dalje u tekstu: KZ/11), povodom optužnice Općinskog kaznenog državnog odvjetništva u Zagrebu broj KOz-DO-/2025 od 24. listopada 2025., odlučujući povodom zahtjeva Općinskog kaznenog državnog odvjetništva u Zagrebu za izdavanjem kaznenog naloga, dana 28. listopada 2025. godine

p r e s u d i o  j e

I) Na temelju članka 541. Zakona o kaznenom postupku („Narodne novine“ br: 152/08., 76/09., 80/11., 91/12. – odluka Ustavnog suda, 143/12., 56/13., 145/13., 152/14.,  70/17., 126/19., 130/20, 80/22, 36/24 i 72/25 -  dalje u tekstu: ZKP),  i z d a j e  s e:
                                                      KAZNENI NALOG

okrivljeni J P, OIB:, sin i rođene rođen. u Zagrebu, s prebivalištem u Zagrebu, , državljanin RH, pismen, elektromehaničar i konobar, SSS, nezaposlen, neoženjen, otac jednog djeteta, ne vodi se drugi postupak,

k r i v    j e
što je:	
 -  iako je temeljem presude  suda u Zagrebu, poslovni broj /2020 od 27. listopada 2020., ovršne isti dan, bio obvezan na ime uzdržavanja svog (rođen 26. siječnja 2018.) doprinositi mjesečno iznosom od 1.070,00 kuna, do svakog 15-og u mjesecu, na tekući račun majke i zakonske zastupnice, pa iako je bio svjestan svoje obveze i u mogućnosti istoj udovoljavati jer je radno sposobna osoba, pristajući djetetu ne platiti dužno uzdržavanje, u razdoblju od 27. listopada 2020. do 8. listopada 2025., ništa nije plaćao, čime je uskratio dužno uzdržavanje djetetu u novčanom iznosu od 8.378,79 eura,  
-  d a k l e, nije uzdržavao osobu koju je dužan po zakonu uzdržavati, i to na način, u visini i rokovima određenim ovršnom ispravom, a obveza se odnosi na uzdržavanje djeteta,

- čime je počinio kazneno djelo protiv braka, obitelji i djece - povredom dužnosti uzdržavanja - opisano u članku 172. stavak 1. i 2. Kaznenog zakona, a kažnjivo po članku 172. stavak 2. Kaznenog zakona (Narodne novine broj 125/11., 144/12., 56/15., 61/15., 101/17., 118/18., 126/19., 84/21., 114/22., 114/23. i 36/24.- dalje: Kazneni zakon/11.).

 I) pa se okrivljeni J P na temelju članka 172. stavka 2. KZ/11 
 
o s u đ u j e

NA KAZNU ZATVORA U TRAJANJU 
OD 8 (OSAM) MJESECI 

            II/ Na temelju članka 56. KZ/11 prema okrivljenom J P se

i z r i č e

UVJETNA OSUDA

             kojom se određuje da se izrečena kazna zatvora u trajanju od 8 (osam) mjeseci neće izvršili ako okrivljeni J   P u vremenu provjeravanja od 3 (tri) godine ne počini novo kazneno djelo.

           III/ Na temelju članka 62. stavka 2. točke 10. KZ/11 nalaže se okrivljenom JP posebna obveza da ispuni obvezu uzdržavanja na način da u roku od 1 (jedne) godine i 6 (šest) mjeseci isplati dug na ime dospjele obveze uzdržavanja maloljetnog u iznosu od 8.378,79 eura (osamtisućatrisosedamdesetosameura i sedamdesetdevetcenti), sve na tekući račun majke i zakonske zastupnice, Tatjane Špoljar,  a uz stručnu pomoć nadležnog tijela za probaciju.
  	         
            IV/ Okrivljeni J P je dužan surađivati s djelatnicima Probacijskog ureda i izvršiti naloženu mu posebnu obvezu, jer u protivnom sud može na temelju članka 58. stavka 5. KZ/11 opozvati uvjetnu osudu i odrediti  izvršenje izrečene kazne okrivljenom ako bez opravdanog razloga u roku koji mu je određen ne izvrši u potpunosti ili većoj mjeri obvezu koja mu je naložena, ili ju teško i uporno krši. 

	V/ Na temelju članka 148. stavka 1. ZKP/08, okrivljeni J P je dužan naknaditi troškove kaznenog postupka iz članka 145. stavka 2. točke 6. ZKP/08 u iznosu od 100,00 eura,  a koji trošak se odnosi na paušalnu svotu.
                              	
Obrazloženje

1.	Općinsko kazneno državno odvjetništvo u Zagrebu je u svojoj optužnici broj KOz-DO-2025 od 24. listopada 2025., protiv okrivljenog J P zbog počinjenja kaznenog djela iz članka 172. stavka 2. KZ/11, zatražilo da  sud  izda  kazneni nalog u kojem će okrivljeniku za kazneno djelo iz članka 172. stavka 2. KZ/11, počinjeno na štetu maloljetnog, osuditi na kaznu zatvora u trajanju od 8 (osam) mjeseci, a potom temeljem članka 56. Kaznenog zakona izrekne uvjetnu osudu na način da se izrečena kazna zatvora neće izvršiti ukoliko okrivljenik u roku od 3 (tri) godine ne počini novo kazneno djelo, bez provođenja rasprave. 

2.	Sud može izdati kazneni nalog, sukladno članku 540. ZKP ako se radi o kaznenom djelu za koje je propisana novčana kazna ili kazna zatvora do 5 godina te za isto nije nadležno vijeće ukoliko se predlaže izricanje jedne ili više od sljedećih kazni ili mjera: novčane kazne u visini od 10 do 100 prosječnih dnevnih prihoda u Republici Hrvatskoj, uvjetne osude za izricanje kazne zatvora do jedne godine ili novčane kazne ili sudske opomene, oduzimanje imovinske koristi pribavljene kaznenim djelom i objavljivanje presude s kaznenim nalogom u sredstvima javnog priopćavanja, zabrane upravljanja motornim vozilom do dvije godine, odnosno oduzimanje predmeta.

3.	U ovom kaznenom predmetu okrivljeniku se stavlja na teret počinjenje kaznenog djela iz članka 172. stavka 2. KZ/11 za koje djelo je propisana kazna zatvora do 3 (tri) godine. Općinsko državno odvjetništvo je predložilo izricanje kazne zatvora u trajanju od 8 (osam) mjeseci kazne zatvora uz primjenu uvjetne osude i vrijeme provjeravanja od 3 (tri) godine. Dakle, radi se o kaznenom djelu te predloženoj kaznenoj sankciji za koju je, po zakonu, moguće izdati kazneni nalog. 

4.	Nadalje, po ocjeni suda podaci navedeni u optužnici i dokazi u spisu predmeta i to: presuda Općinskog suda u, poslovni broj P Ob-od 27. listopada 2020., ovršna 27. listopada 2025., izlist prometa po računu z. z. oštećenika, zapisnik o ispitivanju osumnjičenog J P s pripadajućim DVD medijem od 30. srpnja 2025., zapisnik o ispitivanju z. z. oštećenika od 8. listopada 2025., daju dovoljno osnova za utvrđenje da okrivljenik nije izvršavao svoju zakonsku obvezu uzdržavanja maloljetnog djeteta, a za to nije imao opravdanog razloga te opravdavaju izdavanje kaznenog naloga.

5.	Sud je prihvaćajući zahtjev Općinskog kaznenog državnog odvjetništva u Zagrebu za izdavanje kaznenog naloga, okrivljenog J P, osudio na kaznu zatvora u trajanju od 8 (osam) mjeseci s primjenom uvjetne osude i vremenom provjeravanja od 3 (tri) godine, što znači da se izrečena kazna zatvora u trajanju od 8 (osam) mjeseci neće izvršiti ukoliko okrivljenik za vrijeme od 3 (tri) godine ne počini novo kazneno djelo. Isto tako sud je odredio uz uvjetnu osudu i posebnu obvezu iz članka 62. stavka 2. točke 10. KZ/11 da izvrši obvezu uzdržavanja maloljetnog u iznosu od 8.378,79 eura (osamtisućatrisosedamdesetosameura i sedamdesetdevetcenti), sve na tekući račun majke i zakonske zastupnice, ,  a uz stručnu pomoć nadležnog tijela za probaciju.

6.	Isto tako na temelju članka 58. stavka 5. KZ/11 određeno je da sud može opozvati uvjetnu osudu i odrediti izvršenje izrečene kazne zatvora ako okrivljenik u roku koji mu je određen ne izvrši u potpunosti ili u većoj mjeri prethodno navedenu obvezu iz članka 62. stavka 2. točke 10. KZ/11 ili ju teško i ustrajno krši. 

7.	Kako su u ovom postupku nastali troškovi, sud je odredio iznos paušalne svote od 100,00 eura, a koju visinu je odredio uvažavajući okolnost da je kazneni postupak započet i dovršen izdavanjem kaznenog naloga a prethodno je okrivljenik ispitan a provedene  su i druge radnje.	
U Zagrebu, 28. listopada 2025. godine

									Sudac za mladež:
									Ika Peranović



















POUKA O PRAVNOM LIJEKU
Protiv ove presude u smislu članka 542. stavka 2. ZKP/08 okrivljenik ili njegov branitelj imaju pravo u roku od 8 (osam) dana po primitku presude podnijeti prigovor protiv kaznenog naloga. Prigovor se podnosi ovom sudu u pisanom obliku, ne mora biti obrazložen, a u njemu mogu biti predloženi dokazi u korist obrane. Ukoliko prigovor bude pravodobno podnijet, spis predmeta će se dostaviti optužnom vijeću, a u suprotnom kazneni će nalog postati pravomoćan te će izrečena kazna biti izvršena.
Protiv ove presude u smislu članka 545. stavka 1. ZKP/08 državni odvjetnik ima pravo žalbe o kojoj odlučuje viši sud. Žalba se podnosi ovom sudu u roku od 15 dana od primitka presude u tri istovjetna primjerka te o njoj odlučuje nadležni Županijski sud.

DNA:
1. Općinsko kazneno državno odvjetništvo u Zagrebu na broj KOz-DO-/2025
2. Okrivljeni J P, uz optužnicu 
3. Zakonska zastupnica maloljetnog oštećenika - nakon pravomoćnosti
4. Hrvatski zavod za socijalni rad,– nakon pravomoćnosti
5. Probacijski ured - nakon pravomoćnosti

